Escher Bibliothéik

D'Escher Bibliothéik (fr: Bibliothèque municipale d'Esch-sur-Alzette), och nach ënnert der Ofkierzung BESA bekannt, ass eng ëffentlech Bibliothéik déi der Stad Esch-Uelzecht gehéiert. Et ass déi eelst kommunal Bibliothéik am Land.

 Geschicht 
1901 huet de Jean-Pierre Theisen ugefaangen, senge Schüler aus dem Escher Lycée an och aneren interesséierte Persoune Bicher auszeléinen, déi en an Eegeninitiativ gesammelt huet. 1919 ass seng Sammlung offiziell zur Escher Stadbibliothéik erkläert ginn an hie gouf deen éischte Bibliothecaire vun der Stad Esch. D'Bibliothéik war am Ufank an der Brillschoul ënnerbruecht, 1919 koum s'an d'Schoul am Schoulbierg, duerno an d'Kierchestrooss, 1925 an d'Direkteschvilla vun der Industrieschoul an 1929 an e Gebai am Lavals Park.Jean Reitz: "La politique culturelle eschoise." In: forum 359, Februar 2016, S.32-34, hei S.33.

Nom Zweete Weltkrich koum se an dat Gebai, wou se haut nach dran ass, nämlech eng grouss Villa an der rue Émile Mayrisch, déi 1922 vum deemolege Proprietär, dem Architekt Jean Deitz gebaut gouf.

Zanter 2001 ass de Katalog vun de Bicher online zougänglech. Zanter 2013 gehéiert d'Bibliothéik zum Reseau vun de lëtzebuergesche Bibliothéiken, deenen hire Bestand iwwer www.bibnet.lu resp. www.a-z.lu duerchsicht ka ginn.

 Villa Deitz 
D'Villa Deitz – wéi s'am Volleksmond genannt gouf – gouf 1930 vum Architekt Jean Deitz-Kintzelé selwer entworf a baue gelooss. Am Haus huet hie mat senger Fra Léonie, hiren zwee Meedercher an der Mod Anna Hammes gewunnt. Gläichzäiteg hat hien an der Villa och säin Architektebüro. Op der Entréespaart ass ee Monogramm mat den Initialen DK vum Familljennumm ze gesinn.Georges Buchler, Jean Goedert, Antoinette Lorang, Antoinette Reuter, Denis Scuto (2020, p. 207) Guide historique et architectural Esch-sur-Alzette. Esch-Uelzecht: capybarabooks

Am Zweete Weltkrich war eng däitsch Verwaltung dran. Nom Krich koum d'Gebai an de Besëtz vun der Stad Esch a gouf no an no als Bibliothéik amenagéiert.

 100-Joer-Feier 
De 25. Oktober 2019 goufen déi éischt 100 Joer Escher Bibliothéik mat enger akadeemescher Seance am Escher Theater gefeiert. Bei där Geleeënheet gouf och d'Ausstellung iwwer d'Geschicht vun der Bibliothéik an der Galerie vum Theater ageweit. D'Ausstellung war vum 26. Oktober bis de 17. November 2019 op.

 Féierung 

 2015 - aktuell: Tamara (Tami) Sondag, Chef vum Zerwiss
 2001 - 2014: Henri Lutgen, Chef vum Zerwiss
 1987 - 2001: Marie-Jeane Wagner, Chef vum Zerwiss
 1979 - 1987: Fernand Roeltgen, Direkter
 1953 - 1979: Jean-Pierre Kinsch, Direkter
 1927 - 1953: Auguste Plein, Direkter
 1901 - 1927: Jean-Pierre Theisen, Direkter

 Amenagement 
D'Bibliothéik ass um Rez-de-chaussée an op engem Niveau drënner an driwwer amenagéiert. Um Rez-de-chaussée sinn den Accueil an en Dësch mat engem Computer, op deem een de Katalog duerchsiche kann. D'Bicherregaler sinn um Rez-de-chaussée an um Stack drënner.

 Oppe Rayonen 
D'Stellagë si fir d'Lieser komplett zougänglech mat Ausnam vun engem Archiv fir eeler lëtzebuergesch Bicher, déi een op Ufro am Liessall duerchkucke kann.

 Auswiel 
Déi Escher Bibliothéik huet iwwer 65.000 Bicher, déi Eegentum vun der Bibliothéik sinn. Déi meescht Bicher sinn an däitscher Sprooch, mä et gëtt och eng gutt Auswiel a lëtzebuergescher, franséischer, englescher, italieenescher a portugisescher Sprooch souwuel fir Erwuessener wéi och fir Kanner a Jugendlecher.

Et gëtt e grousse Wäert op lëtzebuergesch Bicher geluecht.

 Liessall 
Um éischte Stack ass e Liessall, wou eng Rei allgemeng a méi spezialiséiert Dictionnairen, Enzyklopedien a Revuen disponibel sinn. Fotokopië vun eenzele Säiten aus de Bicher sinn do op Ufro och méiglech.

Do ginn och geleeëntlech Liesunge vun Auteuren organiséiert.

 Internet-Recherche 
Um ënneschte Stack si véier PC-Aarbechtsplaze wou een Zougang zum Internet huet an och Dokumenter ausdrécke kann.

 Medien 
Um ënneschte Stack sinn ausser Bicher och vill Musek-CDen, Filmer op DVD, Lauschterbicher a Léierprogrammer fir Kanner.

 Zuelen 
Am Joer 2024 waren 3.297 Leit an der Escher Bibliothéik ageschriwwen, dovun der 521 nei dat Joer. 20.906 Mol goufe Bicher oder soss Mediesupporten ausgeléint. 1.956 nei Medie goufen an deem Joer an d'Kollektioun opgeholl. 24 % vun de Benotzer si Jonker tëscht 10 an 19 Joer.Philip Michel: "Escher Bibliothek: Ist der aktuelle Standort noch zeitgemäß?" tageblatt.lu, 10.02.2025.

 Literatur 
 Den Escher Nr. 2, S. 18: Débranchez la télé!
 Den Escher Nr. 26, S. 20-21: Von Büchern und anderen Schätzen

 Kuckt och 
 Lëscht vun de Bibliothéiken zu Lëtzebuerg
 Bibliothéikswiesen zu Lëtzebuerg

 Um Spaweck 

 Websäit vun der Escher Bibliothéik
YouTube Kanal vun der Escher Bibliothéik

Kategorie:Bibliothéiken, Mediathéiken an Archiver zu Lëtzebuerg
Kategorie:Gebaier an der Gemeng Esch-Uelzecht
Kategorie:Bauwierker 1930